Kirkeministeriet

Kirkeministeriet er et ministerium under den danske regering, der har religion generelt og Folkekirken i særdeleshed som sit ressortområde. Ministeriets væsentligste arbejds- og ansvarsområde på kirkeområdet omfatter således tre hovedområder: Folkekirkens økonomi, Folkekirkens styrelse og Folkekirkens personale.

Kirkeminister siden 16. august 2021 er Ane Halsboe-Jørgensen fra Socialdemokratiet. Halsboe-Jørgensen er desuden kulturminister. Hun afløste Joy Mogensen fra Socialdemokratiet, som siden 27. juli 2019 havde været kirkeminister. Joy Mogensen var desuden også kulturminister.

Ministeriet har sæde på Staldmestergården, og har ca. 80 ansatte.

Organisation og historie
Kirkeministeriets hovedformål er, at give kirkeministeren og regeringen det bedst mulige beslutningsgrundlag for at kunne udvikle de lovgivningsmæssige rammer for Folkekirken. Departementet er sekretariat for ministeren og varetager planlægnings- og styringsfunktioner for Folkekirken, herunder lovgivningsinitiativer, fastsættelse af almindelige forskrifter på det kirkelige forvaltningsområde, koordinering af budgetter og personaleadministration med bistand fra de regionale og kirkelige myndigheder. Kirkeministeriet bistår Folkekirken med at igangsætte udviklingsinitiativer og udvikling af Folkekirkens rammer, herunder Folkekirkens bidrag til den danske kulturarv.

Da de første ministerier blev oprettet i 1848 lå det kirkelige ansvarsområde under Ministeriet for Kirke- og Undervisningsvæsenet, også kaldet Kultusministeriet. I 1916 blev det delt op i Kirkeministeriet og Undervisningsministeriet. Disse ministerier er begge huset på Staldmestergården nær Christiansborg, hvor det oprindelige Kultusministerium flyttede til i 1910.

Med undtagelse af i perioden 2007 til 2015, er det Kirkeministeriet der skal godkende trossamfund. I november 2007 blev denne opgave overtaget af Familiestyrelsen, der dengang hørte under Justitsministeriet. I oktober 2011 blev styrelsen overført til Social- og Integrationsministeriet. Fra den 28. juni 2015 hører godkendelse af trossamfund og menigheder på ny under Kirkeministeriet.

I forbindelse med Regeringen Helle Thorning-Schmidts tiltræden i 2011 blev Ligestillingsministeriets området lagt under ministeriet og navnet ændret til Ministeriet for Ligestilling og Kirke. I 2014 blev ligestillingsområdet flyttet til Social-, Børne- og Integrationsministeriet der samtidig omdøbtes til Ministeriet for Børn, Ligestilling, Integration og Sociale forhold, mens Ministeriet for Ligestilling og Kirke nu atter blev til Kirkeministeriet.

Ved Regeringen Mette Frederiksen IIs tiltræden blev Louise Schack Elholm udnævnt som kirkeminister. Ligeledes blev plan- og landdistriktsområdet overført til ministeriet fra Indenrigs- og Boligministeriet, og Louise Schack Elholm blev udnævnt som minister for landdistrikter.

Ressortområder 
 Folkekirken
 Folkekirkens økonomi
 Folkekirkens styrelse
 Folkekirkens personale
 Personregistrering (registrering af fødsel og død; CPR-registeret hører dog under Indenrigs- og Sundhedsministeriet)
 Begravelser
 Øvrige trossamfund
 Planområdet
 Landdistriktsområdet

Se også 
 Kirkeministre fra Danmark
 Ligestillingsministeriet
 Undervisningsministeriet
 Frederiksholms Kanal

Notater

Eksterne henvisninger 
 Kirkeministeriet

Danske ministerier
Religion i Danmark
Folkekirken